《和韵过彭泽怀靖节先生》
明代·管讷

官船晚泊浔阳郭，把酒长怀靖节贤。腰折竟辞彭泽米，眉攒宁种远公莲。

归来松菊开三径，老去柴桑受一廛。晋代衣冠谁避世，刘家社稷自书年。

虽云富贵非吾愿，已有清高独尔传。千载令人吊遗迹，好山青立县门前。

作者简介：明松江府华亭人，字时敏。少即能诗。洪武中征拜楚王府纪善，迁左长史，事王二十余年，以忠谨闻。年七十余致仕，楚王请留居武昌，禄养终身。有《蚓窍集》。